רעידת האדמה בסן פרנסיסקו (1906)

רעידת האדמה של 1906 הייתה רעידת אדמה שהתרחשה ב-18 באפריל 1906 בשעה 5:12 לפנות בוקר והחריבה את העיר סן פרנסיסקו, קליפורניה שבארצות הברית.

בעקבות רעידת האדמה פרצו שרפות אשר השמידו את מרבית בתי העיר. ככל הנראה נהרגו ברעידת האדמה כ-3,000 אנשים, אף שהמספרים הרשמיים נמוכים הרבה יותר. כ-225,000 עד 300,000 תושבים נותרו ללא קורת גג (מתוך אוכלוסייה של 400,000 תושבים). רעידת אדמה זו הייתה הרעידה המתוקשרת ביותר עד לאותה עת, בשל היותה הראשונה שתועדה במצלמות.

מוקד רעידת האדמה היה בהעתק סן אנדראס הנמצא בקרבת העיר. הרעידה נמשכה 47 שניות והורגשה גם באורגון, נבדה ובלוס אנג'לס. הסקר הגאולוגי של ארצות הברית (ה-USGS) העריך את עוצמת הרעידה בכ-7.9 בסולם מגניטודה לפי מומנט.

הסיבה העיקרית לפרוץ השריפות הייתה התבקעות צינורות הגז הטבעי התת-קרקעיים בעקבות רעידת האדמה. בו זמנית צינורות המים התבקעו גם הם, ומאחר שרוב הבתים בסן פרנסיסקו נבנו מעץ השרפה התפשטה מהר. הרשויות העירוניות התקשו לכבות את השריפות, עד אשר כילו את כל מרכז העיר. על מנת לכבות את השריפות, הכריז הגנרל פרדריק פנסטון על משטר צבאי, והורה לפוצץ בדינמיט בניינים בנתיב האש בניסיון ליצור מחסומי אש. החלטה זו הייתה שנויה במחלוקת, היות שההערכה הייתה שרוב הבניינים שנהרסו באופן יזום היו יכולים לשרוד, וכן שלפעמים שרפה פרצה דווקא בעקבות הפיצוץ היזום.

נזקי רעידת האדמה והשרפה מוערכים ב-400 מיליון דולרים אמריקאיים של אותה תקופה.

גלריה

ראו גם
 רעידות אדמה

קישורים חיצוניים 

 רעידת האדמה של 1906 - אתר מוזיאון העיר
 רעידת האדמה של 1906
 
 
 תצלומים פנורמיים
 תצלומי ההרס 
 
 
 

סן פרנסיסקו: היסטוריה
1906 בארצות הברית
שרפות בקליפורניה
אסונות מעשה ידי אדם בארצות הברית
קליפורניה: אסונות טבע
ארצות הברית: רעידות אדמה